วันพุธที่ 19 ตุลาคม 2565
รมต.อนุชา ชวนคนไทยเป็นเจ้าบ้านที่ดี เปิดรับชาวต่าวชาติร่วมประชุมเอเปค 2565 ชูบทบาท OPEN.CONNECT.BALANCE ผ่านชุดนิทรรศการเพื่อทุก 'ความเป็นไปได้' ไร้พรมแดน
รมต.อนุชา ชวนคนไทยเป็นเจ้าบ้านที่ดี เปิดรับชาวต่าวชาติร่วมประชุมเอเปค 2565 ชูบทบาท OPEN.CONNECT.BALANCE ผ่านชุดนิทรรศการเพื่อทุก 'ความเป็นไปได้' ไร้พรมแดน
วานนี้ (18 ตุลาคม 2565) ณ ท่าอากาศยานสุวรรณภูมิ นายอนุชา นาคาศัย รัฐมนตรีประจำสำนักนายกรัฐมนตรี เป็นประธานเปิดชุดนิทรรศการ APEC 2022 Open.Connect.Balance เปิดกว้างสร้างสัมพันธ์ เชื่อมโยงกัน สู่สมดุล For Infinite Possibility เพื่อทุก 'ความเป็นไปได้' ไร้พรมแดน ภายใต้โครงการประชาสัมพันธ์การเป็นเจ้าภาพเอเปคของไทย ปี 2565 และผลงานสำคัญ ของรัฐบาล โดยมี พลโท สรรเสริญ แก้วกำเนิด อธิบดีกรมประชาสัมพันธ์ นายธัชชญาณ์ณัช เจียรธนัทกานนท์ เลขานุการรัฐมนตรีประจำสำนักนายกรัฐมนตรี นายธนวัต ศิริกุล รองอธิบดีกรมสารนิเทศ คณะผู้บริหารท่าอากาศยานสุวรรณภูมิ ศิลปินดาราผู้แทนการรณรงค์และประชาสัมพันธ์การจัดงาน นำโดย เชอรี่ - เข็มอัปสร  สิริสุขะ, มิว - ศุภศิษฏ์ จงชีวีวัฒน์ รวมทั้ง คมสันต์ แซ่ลี CEO และผู้ร่วมก่อตั้ง “แฟลช เอ็กซ์เพรส (Flash Express)” สตาร์ทอัพยูนิคอร์นแรกของเมืองไทย และ ทารีน่า โบเทส รองอันดับ 1 มิสยูนิเวิร์สไทยแลนด์ 2564 และสื่อมวลชนร่วมงาน
นายอนุชา นาคาศัย รัฐมนตรีประจำสำนักนายกรัฐมนตรี เปิดเผยว่า ไทยได้เป็นเจ้าภาพจัดการประชุมความร่วมมือทางเศรษฐกิจในภูมิภาคเอเชีย–แปซิฟิก (เอเปค) ปี 2565 (Asia–Pacific Economic Cooperation : APEC 2022) ภายใต้แนวคิด “Open. Connect. Balance. เปิดกว้างสร้างสัมพันธ์ เชื่อมโยงกัน สู่สมดุล”  เพื่อเปิดกว้างด้านการค้า และการลงทุน การส่งเสริมการรวมตัวทางเศรษฐกิจในภูมิภาคผ่านมุมมองใหม่ ที่ได้เรียนรู้จากสถานการณ์โควิด–19 เพื่อสร้างโอกาสทางเศรษฐกิจให้ทุกภาคส่วนในสังคม เชื่อมโยงในทุกมิติ เพื่อฟื้นฟูการเดินทางระหว่างกันที่สะดวกและปลอดภัย รวมทั้งเพิ่มความเชื่อมโยงทางดิจิทัล และส่งเสริมการเติบโตที่เน้นสร้างสมดุลในทุก ๆ ด้าน มากกว่าการสร้างผลกำไร ผ่านการดำเนินธุรกิจอย่างมีความรับผิดชอบที่คำนึงถึงสิ่งแวดล้อม การสร้างความมั่นคงทางอาหาร และการเกษตรเพื่อความเป็นอยู่ที่ดีของประชาชน โดยได้นำโมเดลเศรษฐกิจชีวภาพ เศรษฐกิจหมุนเวียน และเศรษฐกิจสีเขียว (Bio–Circular–Green Economy : BCG Economy Model) เป็นแนวคิดหลักในการขับเคลื่อนเอเปคให้เติบโตอย่างยั่งยืน
สำหรับ ชุดนิทรรศการ APEC 2022 Open.Connect.Balance เปิดกว้างสร้างสัมพันธ์ เชื่อมโยงกัน สู่สมดุล For Infinite Possibility เพื่อทุก 'ความเป็นไปได้' ไร้พรมแดน จัดขึ้นโดยกรมประชาสัมพันธ์ ในฐานะฝ่ายเลขานุการของคณะอนุกรรมการด้านการประชาสัมพันธ์การเตรียมความพร้อมไทยเป็นเจ้าภาพจัดการประชุมเอเปค 2565 โดยงานนิทรรศการภาพถูกตีความออกเป็น 3 แนวคิด ผ่านประตู 3 บาน ที่นำเสนอผลลัพธ์ 3 ด้าน ประกอบด้วย 1) Open การอำนวยความสะดวกด้านการค้าและการลงทุน 2) Connect การฟื้นฟูความเชื่อมโยง และ 3) Balance การส่งเสริมการเจริญเติบโตที่ยั่งยืนและครอบคลุม โดยเลือกจัดตั้งที่ท่าอากาศยานสุวรรณภูมิ ซึ่งเปรียบเสมือนประตูบานแรกที่คอยต้อนรับนักท่องเที่ยวสู่ไทย กำหนดจัดแสดงตั้งแต่ วันนี้ จนถึงวันที่ 3 ธันวาคม 2565 ณ บริเวณ Row W ชั้น 4 อาคารผู้โดยสารขาออกระหว่างประเทศ ท่าอากาศยานสุวรรณภูมิ
"ท่านนายกรัฐมนตรีให้ความสำคัญเป็นอย่างมากต่อการประชุมผู้นำเศรษฐกิจเอเปค 2565 ที่ไทยเป็นเจ้าภาพ เราในฐานะเจ้าบ้านต้องสร้างความประทับใจแก่ชาวต่างชาติตั้งแต่ก้าวแรก และตลอดระยะเวลาที่เขาพำนักอยู่ในไทย ชุดนิทรรศการ APEC 2022 เป็นการแสดงให้เห็นถึงความพร้อมของไทยในทุกด้านต่อการจัดประชุมเอเปค โดยเฉพาะสัปดาห์การประชุมผู้นำเอเปคในวันที่ 14-19 พฤศจิกายนนี้ ซึ่งจะมีกลุ่มผู้นำและผู้แทนของ 21 เขตเศรษฐกิจ เดินทางเข้ามาในประเทศไทยเป็นจำนวนมาก โอกาสนี้ จึงขอเชิญชวนคนไทยร่วมเป็นเจ้าบ้านที่ดี ต้อนรับชาวต่างชาติที่เดินทางเข้ามาด้วยมิตรไมตรี และร่วมเป็นส่วนหนึ่งของความภาคภูมิใจ ในโอกาสที่ประเทศไทยเป็นเจ้าภาพจัดการประชุมเอเปคในครั้งนี้ และยืนยันว่ารัฐบาลจะผลักดันความร่วมมือด้านการค้าการลงทุน สินค้าเกษตร และการท่องเที่ยวที่เป็นผลประโยชน์ร่วมกันของเอเปค ให้เกิดผลสำเร็จเป็นรูปธรรม” รัฐมนตรีประจำสำนักนายกรัฐมนตรี กล่าว